Svijetla budućnost za bankarstvo putem mobitela
Procjenjuje se da oko tri i pol milijarde ljudi, odnosno više od polovine svjetske populacije, nema pristup bankovnim uslugama no milij
Osiguravanje financijskih usluga za neke od najsiromašnijih ljudi na svijetu putem mobilne telefonije pokazuje se unosnim poslom u zemljama u razvoju. Udruga GSM, koja okuplja globalnu industriju mobilne telefonije, navodi da će se broj ljudi koji primaju ili šalju novac putem mobitela eksponencijalno povećavati u nadolazećim godinama. Operateri mobilne telefonije predviđaju svijetlu budućnost bankarstvu putem mobitela. To nigdje nije toliko vidljivo kao u Keniji. Najveća kompanija mobilne telefonije u toj zemlji, Safaricom, kaže da se broj korisnika bankovnih usluga udvostručio u godinu dana. Od tih usluga ova tvrtka generira svega četiri posto svog godišnjeg prihoda no Gavin Krugel iz udruge mobilnih operatera GSM kaže da su prilike za rast ogromne. "Utvrdili smo da će se do 2012. od bankovnih usluga putem mobitela zarađivati pet milijardi dolara, najviše na tržištima u razvoju". Procjenjuje se da oko tri i pol milijarde ljudi, odnosno više od polovine svjetske populacije, nema pristup bankovnim uslugama no milijardu njih ima mobitele. Aletha Ling, glavna je direktorica tvrtke Fundamo, vodeće kompanije za bankovni softver u mobilnim uređajima. Ona kaže da tehnologija postupno odgovara na potrebe. "To je jedna od karakteristika tržišta u nastajanju. Budući da tehnologija ne postoji moguće je preskočiti nekoliko tehnoloških generacija i odmah uskočiti u najnovije tehnološke platforme". Gavin Krugel vjeruje da usluge mobilnog bankarstva imaju potencijal za rast poput tekst poruka, ali ističe da se mobilni operateri susreću s više izazova. "Ne radi se o proizvodu koji se može preslikati već se razlikuje od tržišta do tržišta. To donosi velike izazove za mobilne operatere. Drugi je izazov financijska regulativa". Operatori i banke još uvijek rade na sigurnosnim protokolima. Za sada, potreba za mobilnim uslugama i potencijalni profit pokreću tržište u smjeru daljnjeg razvijanja mobilnog bankarstva.